Դենիս Զաքարիա

Դենիս Զաքարիա (, ), շվեյցարացի պրոֆեսիոնալ ֆուտբոլիստ։ Ներկայումս հանդես է գալիս Բորուսիա Մյոնխենգլադբախի և Շվեյցարիայի ազգային հավաքականի կազմում։ Խաղում է հենակետային կիսապաշտպանի դիրքում։

Ակումբային կարիերա

Սերվետ 
Զաքարիան Սերվետի ակադեմիայի սան է։ Իր պրոֆեսիոնալ դեբյուտը նշեց 2014 թվականի նոյեմբերի 10-ին՝ փոխարինման մտնելով Լոզանա Սպորտի դեմ խաղում։ Առաջին գոլը Շվեյցարիայի երկրորդ դիվիզիոնում խփեց 2015 թվականի մայիսի 18-ին՝ Վոլենի դեմ խաղում։ Մայիսի 22-ին նա գոլ խփեց Շաֆհաուզենի դեմ խաղում, սակայն Սերվետը պարտվեց 1-2 հաշվով։ Ակումբի կազմում Զաքարիան անցկացրեց 6 հանդիպում՝ դառնալով 2 գոլի հեղինակ։

Յանգ Բոյզ 
2015 թվականի հունիսին Զաքարիան 4 տարվա պայմանագիր կնքեց Յանգ Բոյզի հետ։ Իր դեբյուտը Շվեյցարիայի առաջնությունում նշեց հուլիսի 18-ին՝ փոխարինման մտնելով Ցյուրիխի դեմ խաղում։ Առաջին հանդիպումը եվրոպական առաջնություններում անցկացրեց հուլիսի 28-ին՝ Չեմպիոնների Լիգայի որակավորման երրորդ փուլի Մոնակոյի դեմ խաղում։ Օգոստոսի 23-ին Զաքարիան հեռացվեց խաղադաշտից Սյոնի դեմ խաղում՝ ստանալով երկրորդ դեղին քարտը հանդիպման 81-րդ րոպեին։ Իր առաջին գոլը Յանգ Բոյզի կազմում խփեց նոյեմբերի 28-ին՝ Սանկտ Գալենի դեմ խաղում։ 2016 թվականի հոկտեմբերի 23-ին շվեյցարացին գոլ խփեց Գրասխոպերի դեմ խաղում։ Յանգ Բոյզի կազմում Զաքարիան անցկացրեց 67 հանդիպում՝ դառնալով 2 գոլի և 4 գոլային փոխանցման հեղինակ։

Բորուսիա Մյոնխենգլադբախ 
2017 թվականի հունիսի 9-ին Զաքարիան 5 տարվա պայմանագիր կնքեց Բորուսիա Մյոնխենգլադբախի հետ։ Ակումբը նրա համար վճարեց 10 միլիոն եվրո։ Իր դեբյուտը Բորուսիայի կազմում նշեց օգոստոսի 11-ին՝ Գերմանիայի գավաթի Ռոտ-Վայս Էսենի դեմ խաղում։ Առաջին հանդիպումը Բունդեսլիգայում անցկացրեց օգոստոսի 20-ին՝ թիմի մեկնարկային կազմում խաղադաշտ դուրս գալով Քյոլնի դեմ խաղում։ Իր առաջին գոլը Զաքարիան խփեց օգոստոսի 26-ին՝ Աուգսբուրգի դեմ խաղում։ 2018 թվականի մարտի 2-ին շվեյցարացին գոլի և գոլային փոխանցման հեղինակ դարձավ Վերդեր Բրեմենի դեմ խաղում, իսկ հանդիպումն ավարտվեց 2-2 հաշվով։ Իր առաջին մրցաշրջանում նա անցկացրեց 33 հանդիպում՝ դառնալով 2 գոլի և 3 գոլային փոխանցման հեղինակ։

2018 թվականի նոյեմբերի 25-ին Զաքարիան գոլի հեղինակ դարձավ Հանովերի դեմ խաղում՝ օգնելով Բորուսիային հաղթել 4-1 հաշվով։

Միջազգային կարիերա 
Զաքարիան ներկայացրել է Շվեյցարիան մինչև 19 և մինչև 21 տարեկանների երիտասարդական հավաքականներում։ Շվեյցարիայի ազգային հավաքականում իր դեբյուտը նշեց 2016 թվականի մայիսի 28-ին՝ փոխարինելով Բլերիմ Ջեմայլիին Բելգիայի դեմ ընկերական խաղում։ 2016 թվականին նա ազգային հավաքականի կազմում մասնակցեց Եվրոպայի առաջնությանը, սակայն չանցկացրեց ոչ մի հանդիպում, իսկ Շվեյցարիան դուրս մնաց 1/8 եզրափակչից՝ հետխաղյա 11-մետրանոցների հարվածաշարում պարտվելով Լեհաստանին։

2018 թվականի մայիսին Զաքարիան ընդգրկվեց Շվեյցարիայի՝ աշխարհի առաջնության համար վերջնական կազմում։ Առաջնությունում նա անցկացրեց 2 հանդիպում և գոլային փոխանցման հեղինակ դարձավ խմբային փուլի Կոստա Ռիկայի դեմ խաղում։ Շվեյցարիան դուրս մնաց 1/8 եզրափակչից՝ 1-0 հաշվով պարտվելով Շվեդիային։ Իր առաջին գոլը ազգային հավաքականի կազմում Զաքարիան խփեց սեպտեմբերի 8-ին՝ Իսլանդիայի դեմ խաղում՝ այս խաղում դառնալով նաև գոլային փոխանցման հեղինակ։

Կարիերայի վիճակագրություն

Ակումբային վիճակագրություն 
2019 թվականի հունվարի 6-ի դրությամբ

Միջազգային վիճակագրություն 
2019 թվականի հունվարի 6-ի դրությամբ

Միջազգային գոլեր

Ծանոթագրություններ

Արտաքին հղումներ 

 Զաքարիայի պաշտոնական Ինստագրամի էջը
 Զաքարիան transfermarkt-ում
 Զաքարիան soccerbase.com-ում
 Զաքարիան WhoScored.com կայքում
 Զաքարիան Բորուսիա Մյոնխենգլադբախի պաշտոնական կայքում 
 Զաքարիան ՈՒԵՖԱ-ի պաշտոնական կայքում
 Զաքարիան ՖԻՖԱ-ի պաշտոնական կայքում

Ֆուտբոլի կիսապաշտպաններ
Շվեյցարացի ֆուտբոլիստներ
Շվեյցարիայի հավաքականի ֆուտբոլիստներ
Սերվետի ֆուտբոլիստներ
Յանգ Բոյզի ֆուտբոլիստներ
Բորուսիա Մյոնխենգլադբախի ֆուտբոլիստներ
2018 թվականի ֆուտբոլի աշխարհի առաջնության մասնակիցներ
Բունդեսլիգայի ֆուտբոլիստներ
ՈՒԵՖԱ Եվրո 2016-ի ֆուտբոլիստներ